ROZHODNUTIE RADY
zo 7. novembra 2005
o uzavretí dohody medzi Európskym spoločenstvom a Albánskou republikou o readmisii osôb s neoprávneným pobytom
(2005/809/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 63 ods. 3 písm. b) v spojení s druhou vetou prvého pododseku článku 300 ods. 2 a prvým pododsekom článku 300 ods. 3,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Komisia v mene Európskeho spoločenstva dojednala dohodu s Albánskou republikou o readmisii osôb s neoprávneným pobytom.
(2)
Táto dohoda bola v mene Európskeho spoločenstva podpísaná dňa 14. apríla 2005 s možnosťou jej uzavretia v neskoršom termíne v súlade s rozhodnutím 2005/371/ES (2).
(3)
Táto dohoda by mala byť schválená.
(4)
Dohoda ustanovuje spoločný readmisný výbor, ktorý môže prijímať rozhodnutia s právnym účinkom o určitých technických záležitostiach. Preto je vhodné ustanoviť zjednodušené postupy na prijatie pozície spoločenstva v takýchto prípadoch.
(5)
V súlade s článkom 3 Protokolu o postavení Spojeného kráľovstva a Írska, ktorý tvorí prílohu k Zmluve o Európskej únii, Spojené kráľovstvo oznámilo svoje želanie zúčastniť sa na prijatí a uplatňovaní tohto rozhodnutia.
(6)
V súlade s článkami 1 a 2 Protokolu o postavení Spojeného kráľovstva a Írska, ktorý tvorí prílohu k Zmluve o Európskej únii a Zmluve o založení Európskeho spoločenstva, a bez toho, aby bol dotknutý článok 4 uvedeného protokolu, Írsko sa nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu.
(7)
V súlade s článkami 1 a 2 Protokolu o postavení Dánska, ktorý tvorí prílohu k Zmluve o Európskej únii a Zmluve o založení Európskeho spoločenstva, Dánsko sa nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu,
ROZHODLA TAKTO:
Článok 1
Dohoda medzi Európskym spoločenstvom a Albánskou republikou o readmisii osôb s neoprávneným pobytom a vyhlásenia k nej pripojené sa týmto schvaľujú v mene Spoločenstva (3).
Článok 2
Predseda Rady podá oznámenie uvedené v článku 22 ods. 2 dohody (4).
Článok 3
Komisia, ktorej pomáhajú odborníci z členských štátov, zastupuje Spoločenstvo v spoločnom readmisnom výbore zriadenom článkom 18 dohody.
Článok 4
Pozíciu spoločenstva v rámci spoločného readmisného výboru vo vzťahu k prijímaniu rokovacieho poriadku, ako to požaduje článok 18 ods. 5 dohody, prijme Komisia po porade s osobitným výborom ustanoveným Radou.
Pri všetkých ostatných rozhodnutiach spoločného readmisného výboru pozíciu spoločenstva prijme Rada kvalifikovanou väčšinou na návrh Komisie.
Článok 5
Toto rozhodnutie sa uverejní v Úradnom vestníku Európskej únie.
V Bruseli 7. novembra 2005